Document ID: /roh_data/filtered/fineweb-2-filterrobots_roh.jsonl.gz/33355

L'inauguraziun parziala dal sutpassadi e dals binaris ha fatg attent ch'i va vinavant a Glion. La segunda etappa è gia en planisaziun, cun in'ulteriur sutpassadi che maina direct tar il nov plaz dals autos da posta.
Il nov bajetg da la staziun è medemamain en planisaziun. Plinavant vegn il plaz per ils autos da posta dischlocà e construì da nov. Quai vegn a succeder ils proxims quatter onns.
Las renovaziuns da staziuns da la Viafier retica duain er pussibilitar a persunas cun impediments l'access liber als trens da la Retica. Tar l'inauguraziun da l'emprima etappa da la staziun da Glion era er quai tema:
Rampa dal sutpassadi memia taissa?
Tenor Robert Casanova, che va cun sutga da rodas, è la rampa che maina tar il sutpassai gist inaugurà memia taissa. Engiu sappia el metter avant da charrar, ma ensi saja quai per el sulet betg pussaivel.
Quai attestescha er Martina Tomaschett, che cusseglia la Viafier retica en chaussa lescha d'egualitad per persunas cun impediments. La rampa ha ina pendenza da 12%. Quai è il maximum, ch'è lubi tar in'entrada d'in sutpassadi cuvert.
Nus avessan gugent 6% pendenza mo quai è betg adina pussaivel. Da la rampa engiu è per mai nagin problem mo ensi è quai strusch da dumagnar.
RR actualitad 08:10